FÆLLES AKTION af 26. maj 1997 vedtaget af Rådet på grundlag af artikel K.3 i traktaten om Den Europæiske Union vedrørende samarbejde om offentlig orden og sikkerhed (97/339/RIA)

RÅDET FOR DEN EUROPÆISKE UNION HAR -

under henvisning til artikel K.3, stk. 2, litra b), i traktaten om Den Europæiske Union,

under henvisning til Kongeriget Nederlandenes initiativ,

i erindring om, at medlemsstaterne i overensstemmelse med artikel K.1, nr. 9, betragter politisamarbejde som et spørgsmål af fælles interesse, og

ud fra følgende betragtninger:

Som opfølgning af tidligere initiativer, bl.a. vedrørende fodboldvandalisme, må det tilstræbes at uddybe og styrke samarbejdet om offentlig orden og sikkerhed;

der bør træffes yderligere foranstaltninger med henblik på samarbejdet i forbindelse med arrangementer i ordets videste betydning, dvs. begivenheder, hvor et stort antal mennesker fra flere medlemsstater forsamles, og hvor politiet primært har til opgave at bevare den offentlige orden og sikkerhed for at forebygge strafbare handlinger;

sådanne arrangementer omfatter bl.a. sportskonkurrencer, rockkoncerter, demonstrationer, vejblokader, men også dermed beslægtede emner såsom overvågning og beskyttelse af personer kan indgå i dette samarbejde;

et sådant samarbejde vil kunne være relevant ikke blot for medlemsstater, der har fælles grænser, men også for medlemsstater, der ikke er nabolande, eller som er transitlande;

udveksling af oplysninger om persongrupper, der kan udgøre en trussel for den offentlige orden og sikkerhed i de forskellige medlemsstater, samt udsendelse af forbindelsesofficerer og samarbejde mellem centrale myndigheder er elementer, der bidrager hertil;

denne fælles aktion er et supplement til eksisterende bi- og multilaterale ordninger og berører ikke et eventuelt mere vidtgående samarbejde mellem medlemsstaterne -

VEDTAGET FØLGENDE FÆLLES AKTION:

Artikel 1

1. Via de centrale myndigheder giver medlemsstaterne efter opfordring aller på eget initiativ de berørte medlemsstater meddelelse om, at grupper af en vis størrelse, som vil kunne udgøre en trussel mod den offentlige orden og sikkerhed, agter at begive sig ind på andre medlemsstaters område for at deltage i et arrangement. Meddelelsen skal så tidligt som muligt gives til alle berørte medlemsstater, uanset om de grænser op til hinanden; også medlemsstater, der bruges som transitland, skal underrettes.

2. Meddelelsen skal indeholde så udførlige oplysninger som muligt om

a) den pågældende gruppes

- generelle sammensætning

- art (aggressiv? risiko for uroligheder?)

b) anvendte ruter og opholdssteder

c) transportmidler

d) øvrige relevante oplysninger

e) oplysningernes pålidelighed.

De oplysninger, der skal indhentes, gives under iagttagelse af den nationale lovgivning.

Artikel 2

1. Medlemsstaterne kan midlertidigt sende forbindelsesofficerer til andre medlemsstater, der anmoder herom. Forbindelsesofficererne har en rådgivende og assisterende funktion. De udøver ingen beføjelser og er ubevæbnede. De giver oplysninger og udøver deres hverv inden for rammerne af de instrukser, som de har fået af den medlemsstat, der har udsendt dem, og i overensstemmelse med anvisningerne fra den medlemsstat, hvortil de sendes. Den modtagende medlemsstat skal sørge for forbindelsesofficerernes sikkerhed.

2. Myndighederne i den modtagende medlemsstat træffer afgørelse om forbindelsesofficerernes aktiviteter. Forbindelsesofficererne skal rette sig efter disse myndigheders anvisninger.

Artikel 3

For at fremme samarbejdet mellem de centrale myndigheder i medlemsstaterne træffes følgende foranstaltninger:

a) formandskabet arrangerer hvert forår et møde for cheferne for de centrale myndigheder med ansvar for den offentlige orden og sikkerhed. Cheferne drøfter her spørgsmål af fælles interesse

b) oplysningerne vedrørende de centrale myndigheder ajourføres hvert forår gennem formandskabet (jf. bilaget). De centrale myndigheder holder hinanden orienteret om eventuelle ændringer

c) for at udvide kendskabet til de andre medlemsstaters organisation fremmer cheferne for de centrale myndigheder afholdelse af øvelser samt udveksling af og praktikantophold for deres personale.

Artikel 4

Denne fælles aktion offentliggøres i Tidende.

Den træder i kraft dagen efter offentliggørelsen.

Udfærdiget i Bruxelles, den 26. maj 1997.

På Rådets vegne

W. SORGDRAGER

Formand

BILAG

De centrale myndigheder meddeler én gang om året, og hyppigere hvis der sker ændringer, hinanden følgende oplysninger:

Medlemsstat:

Den centrale myndigheds betegnelse:

Tilsynsmyndighed (f.eks. ministerium):

Adresse:

Telefonnummer:

Faxnummer:

E-post-nummer:

Forbindelseskontor:

Navne på kontaktpersoner:

Sprog (ud over landets nationale sprog):